Изјава о безбедносној култури Европске железнице

# Уједињени за безбедност железнице

Ова изјава сведочи о посвећености лидера и надлежних органа читавог европског железничког сектора подизању свести и промовисању позитивне безбедносне културе. Позитивна безбедносна култура јача ефекте система управљања безбедношћу, унапређујући тиме способност и ефикасност управљања безбедношћу.

Као лидери железнице који потписују ову изјаву, сагласни смо са следећим:

* *Безбедност је главни покретач ефикасности и поузданости железничких услуга. Безбедност не сме бити доведена у питање када се различити пословни циљеви нађу у сукобу. То подржавају наше изјаве о визији, циљеви и индикатори, расподеле ресурса и сви аспекти стратегија и свакодневног рада. Добро управљање безбедношћу подразумева проактивно ослањање на приступ заснован на ризицима.*
* *Наше организације ће промовисати принципе безбедности, извештавања и културе правичности међу руководством, запосленима и у раду са другим лицима, укључујући надлежне органе, извођаче, добављаче и пружаоце услуга. Заједно ћемо неговати узајамно поштовање, подршку и сарадњу како бисмо изградили поверење међу нашим организацијама и створили заједничко разумевање реалности радног места.*
* *Безбедност је лична одговорност пропорционална обучености, искуству и професионалним стандардима који одговарају улози или функцији. Наше организације су одговорне за подстицање позитивног безбедносног понашања и обезбеђивање одговарајућег окружења које омогућава успешан и безбедан рад, укључујући обезбеђивање планирања, алата, обука и процедура за посао.*
* *У функционалном железничком окружењу, појединци, упркос својој обучености, стручности, искуству, способности и доброј вољи, могу бити суочени са ситуацијама у којима ограничења људске поузданости у комбинацији са нежељеним и непредвидивим системским утицајима могу довести до нежељеног исхода. Наше организације су посвећене предузимању неопходних корака у циљу управљања ризицима, укључујући оне који се односе на ограничења људске поузданости.*
* *Истрага и анализа појава треба да се баве перформансама система, те условима и факторима који утичу на радне праксе, уместо да утврђују кривицу или одговорност појединаца. Овај приступ треба да се примењује, осим у случајевима грубог немара, намерних повреда и деструктивних радњи које озбиљно угрожавају ниво безбедности железнице.*
* *Позитивно понашање и иницијативе које се тичу безбедности треба да се забележе и поделе у оквиру и између организација како би се показало да ценимо континуирано унапређење безбедности.*
* *Појединци на свим нивоима у нашим организацијама учествују у активном дефинисању начина на који се обезбеђује континуирани развој, промовисање и редовно процењивање организационих принципа и пракси у циљу неговања позитивне безбедносне културе.*

**Заједно можемо остварити наш циљ да Европска унија
постане светски лидер у безбедности железнице.**

***ERA – Разумевање безбедносне културе***

*Безбедносна култура се односи на интеракцију између захтева система управљања безбедношћу, начина како људи проналазе смисао у њима на основу својих ставова, вредности и веровања и онога шта заиста раде, што се очитује у одлукама и понашањима.*

*Позитивну безбедносну културу карактерише колективна посвећеност лидера и појединаца да увек поступају безбедно, нарочито када су суочени са супротстављеним циљевима.*

***Правне референце:*** *Прерађена директива о безбедности железнице – Директива (ЕУ) 2016/798*

Уводна напомена 10: *Државе чланице треба да промовишу културу узајамног поверења, поуздања и учења у којој се особље железничких предузећа и руководиоци инфраструктуре подстичу да допринесу развоју безбедности, уз обезбеђивање поверљивости*

Члан 9, став 2: *Кроз систем управљања безбедношћу руководиоци инфраструктуре и железничка предузећа треба да промовишу културу узајамног поверења, поуздања и учења у којој се особље подстиче да допринесе развоју безбедности, уз обезбеђивање поверљивости.*

Члан 29, став 2: *Агенција ће оценити развој безбедносне културе, укључујући пријављивање појава. Комисији ће до 16. јуна 2024. године доставити извештај који садржи, где је то примерено, унапређења која треба извршити у систему.*